Godsejeren og forretningsmanden Gorm Lokdam skal nu tilintetgøre et kæmpe parti knive, fordi knivene er kinesisk fremstillede kopier af den ægte vare. Redskaberne havde navnet "Royal Classic" og blev i 2005 opdaget under en rutinekontrol på havnen i Århus. Politiet mente, at knivene var kopivarer, og det viste sig, at Gorm Lokdams firma Royal Classic stod for importen af cirka 2,5 ton knive. Retten i Aalborg godkendte beslaglæggelsen af forsendelsen, som nu i mere end to år har været opbevaret i en lade. Det er firmaet Rosendahl A/S, som nu i Sø- og Handelsretten har fået ret i, at Gorm Lokdam overtrådte ophavsretsloven, da han importerede knivene, som minder meget om de kendte Global-knive, der er designet af japaneren Komin Yamada. Det indgår i dommen, at Lokdam for egen regning skal destruere samtlige 8796 knive/knivsæt benævnt Royal Classic. Betingelsen er, at en repræsentant for Rosendahl A/S skal overvære, at kopierne bliver tilintetgjort. Oveni skal Lokdam, der ejer Kokkedal Slot og Store Restrup Herregård i Nordjylland, og som driver landbrug og hotelvirksomhed, betale 200.000 kroner til Rosendahl. I retten har Gorm Lokdam sagt, at det var hans mening at sælge knivene i Norden, Polen og Rumænien. Og så forklarede han, at han ikke kunne huske, at knivene var taget med på hans firmas stand på en messe i Stockholm. I sidste øjeblik påstod han også, at han slet ikke var den rette at sagsøge, men det afviste dommerne. /ritzau/ 250712 CET APR 08

Referat:
Global-knive blev efterlignet i stor forsendelse, som den nordjyske godsejer importerede fra Kina.